In nomine sancte et individuæ Trinitatis, ego Hugo, sanctæ metropolitanæ æcclesiæ archiepiscopus, universis tam presentibus quam futuris in perpetuum. Litterarum apices ad hoc inventos fuisse credimus, ne res memoria dignæ oblivioni traderentur, sed posteritati futuræ retinenda mandarentur. Eapropter notum vobis fieri volumus quia locum qui vocatur Deilocus, sicut predecessor noster, Henricus, piæ memoriæ archiepiscopus, canonicis secundum ordinem æcclesie Premonstratæ degentibus, liberum dederat et quietum eis, et nos similiter, salvo pontificali jure, concedimus; nemus quoque nostrum ad omnes usus sibi necessarios eis tribuimus. Si igitur aliquis imposterum super hoc eos presumpserit inquietare et hujus conscriptionis nostræ cartulæ contra ire, anathematis se vinculo religatum agnoscat a nobis, et in extremi die judicii divinæ subjaceat ultioni. Actum est publice Senonis, anno ab Incarnatione Domini Mº Cº LIº; regnante Ludovico, rege Francorum et duce Aquitanorum; consecrationis vero nostræ anno IXº. Hujus rei testes sunt: Herveus, prepositus et Gastinensis archidiaconus; Guillermus, Senonensis archidiaconus; Symon, thesaurarius; Odo, decanus; Matheus, precentor; Simon, cellerarius, et Stampensis archidiaconus; Rainaldus, Pruvenensis archidiaconus; Petrus, capellanus; Gosbertus de Jaunia; Rainerus de Brena; Simon, canonicus.